Kuusamolainen Enni Rukajärvi on saavuttanut pronssia Pyeongchangin olympiakisojen lumilautailun slopestylesta. Rukajärvi kirjasi maanantaina lasketusta finaalista pisteet 75,38. Mitali oli Suomen toinen Etelä-Korean olympiakisoista.

Varmana laskijana tunnettu Rukajärvi nousi palkintokorokkeelle toisella kierroksella. Avauslaskun jälkeen hän oli vielä kymmenentenä.

Rukajärven ensimmäinen lasku meni pipariksi, kun viimeinen hyppyri jäi pahasti vajaaksi ja kuusamolainen kaatui. Rukajärvi kirjasi avauslaskusta 45,85 pistettä. Toinen lasku onnistui ja 27-vuotias lumilautatähti nousi palkintokorokkeelle, vaikka hypyissä olikin haasteita.

Rukajärveltä uskallettiin odottaa menestystä Pyeongchangista, koska hän saavutti neljä vuotta sitten Sotshissa slopestylen olympiahopeaa. Hän on niittänyt menestystä myös X Gamesista, MM-kisoista ja TTR-kiertueelta.

– Oli todella lähellä, että en jättänyt toista laskua laskematta. Mietin tuolla, että jätänkö toisen laskun laskematta, koska voi käydä mitä vaan. Tuuli nappasi aika monessa hypyssä ja sieltä tultiin alas vaarallisen näköisesti. Oli aika vaarallista, Rukajärvi paljasti Yle Urheilulle.

– Totta kai arvostan pronssia, sain temput tehtyä.

Kilpailun voittoon pitkällä ja haastavalla radalla laski yhdysvaltalainen Jamie Anderson, joka kirjasi pisteet 83,00. Anderson johti kilpailua alusta loppuun. Hopeaa tuuletti kanadalainen Laurie Blouin (76,33).

Finaali laskettiin haastavissa olosuhteissa, sillä kova tuuli häiritsi laskijoiden suorituksia. Puuskittaisen tuulen takia olosuhteet olivat epätasaiset urheilijoiden välillä.

Maanantain finaalissa oli mukana kaikki 26 laskijaa, koska sunnuntain karsinnat jouduttiin perumaan kovan tuulen takia. Karsintojen peruuntumisen takia finaalissa laskettiin kolmen laskun sijasta vain kaksi kierrosta.

Maanantain finaali alkoi yli tunnin myöhässä, koska kova tuuli siirsi kilpailun alkua.

Yle Urheilun asiantuntija Heikki Sorsa ihasteli Enni Rukajärven pronssisuoritusta.

– Hänellä on tosi rautaiset hermot. Kaksi runia on tosi paha oikeasti. Mutta hän pystyi kokoamaan itsensä. Ihan mahtava suoritus, Sorsa mietti.

Lopputulokset:

1) Jamie Anderson USA 83,00

2) Laurie Blouin CAN 76,33

3)_ Enni Rukajärvi FIN 75,38 _

4) Silje Norendal NOR 73,91

5) Jessika Jenson USA 72,26

6) Hailey Langland USA 71,80

7) Sina Candrian SUI 66,35

8) Sofia Fedorova OAR 65,73

9) Yuka Fujimori JPN 63,73

10) Elena Könz SUI 59,00

11) Julia Marino USA 55,85

12) Asami Hirono JPN 49,80

Lue myös:

Kommentti: Kolme syytä sille, miksi Rukajärven pronssi on saavutuksena jopa Sotshin hopeaa kirkkaampi

Rukajärvi sanoi lehdistötilaisuudessa suorat sanat, kun muut latelivat latteuksia – ”Suomalaisena haluan olla rehellinen”

Kojonkoski ylisti Rukajärven kylmähermoisuutta kovimmassa mahdollisessa paikassa: "Se olisi ollut tuhoon tuomittua"

Olympiapronssille taistellut Enni Rukajärvi oli jättää kilpailun kesken – "Oli aika vaarallista"

Heikki Sorsa ihasteli pronssi-Ennin rautaisia hermoja vaikeissa olosuhteissa: ”Mahtava suoritus”

Avauslaskun kaatuminen säikäytti, mutta lääkäri päästi Rukajärven voittamaan olympiapronssin – "Se, että Enni kokosi itsensä, on jo mitalin arvoinen suoritus"

Maailman lumilautahuiput kehuvat kilpaa Suomen tähteä: "Enni on mahtava – ja parin kaljan jälkeen tosi hauska!"

Maanantain olympiapäivä hetki hetkeltä: Rukajärven pronssi riemastutti heti aamutuimaan

Rukajärvi harjoitteli ennen finaalia haastavissa olosuhteissa – "Enni joutui jättämään äsken ensimmäisen hyppyrin väliin"

Vääjämätön vallanvaihto odottaa, mutta Rukajärvellä on yhä konstinsa kehittyä – "Nautitaan nyt vielä"

Enni Rukajärven suhtautuminen olympiakisoihin on muuttunut